CELEX: 32021D2032
Language: sl
Date: 2021-11-19 00:00:00
Title: Sklep Sveta (SZVP) 2021/2032 z dne 19. novembra 2021 o ukrepu pomoči v okviru Evropskega mirovnega instrumenta v podporo vojaškim enotam, ki jih usposablja misija EU za usposabljanje v Mozambiku

22.11.2021   
               
               
                  SL
               
               
                  Uradni list Evropske unije
               
               
                  L 415/25
               
            
         SKLEP SVETA (SZVP) 2021/2032
         z dne 19. novembra 2021
         o ukrepu pomoči v okviru Evropskega mirovnega instrumenta v podporo vojaškim enotam, ki jih usposablja misija EU za usposabljanje v Mozambiku
         SVET EVROPSKE UNIJE JE –
         ob upoštevanju Pogodbe o Evropski uniji in zlasti členov 28(1) in 41(2) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:
         
                     (1)
                  
                  
                     V skladu s Sklepom Sveta (SZVP) 2021/509 (1) je bil vzpostavljen Evropski mirovni instrument (v nadaljnjem besedilu: Instrument), s katerim države članice v okviru skupne zunanje in varnostne politike financirajo ukrepe Unije za ohranjanje miru, preprečevanje konfliktov in krepitev mednarodne varnosti v skladu s členom 21(2), točka (c), Pogodbe. V skladu s členom 1(2), točka (b)(i), Sklepa (SZVP) 2021/509 se lahko Instrument uporablja za financiranje ukrepov za krepitev zmogljivosti tretjih držav ter regionalnih in mednarodnih organizacij na vojaškem in obrambnem področju.
                  
               
                     (2)
                  
                  
                     Sedanja kriza v mozambiški severni provinci Cabo Delgado ima več razsežnosti in obstaja velika nevarnost, da se bo razširila v druge province v državi in v sosednje države. Mozambiška vlada je pozdravila napotitev vojaške misije Evropske unije za usposabljanje brez izvršilnih pooblastil kot del celostnega pristopa EU k reševanju krize v Cabu Delgadu.
                  
               
                     (3)
                  
                  
                     Svet je 12. julija 2021 sprejel Sklep (SZVP) 2021/1143 (2) o vzpostavitvi misije Evropske unije za vojaško usposabljanje v Mozambiku (EUTM Mozambique). Strateški cilj misije EUTM Mozambique je podpreti krepitev zmogljivosti enot oboroženih sil Mozambika, izbranih za sestavo prihodnjih sil za hitro posredovanje, da bi te enote lahko razvile potrebne trajnostne zmogljivosti za ponovno vzpostavitev varnosti in zaščite v Cabu Delgadu.
                  
               
                     (4)
                  
                  
                     Svet je 30. julija 2021 odobril dokument o konceptu za ukrep pomoči v okviru Instrumenta, s katerim bi zagotovili podporo vojaškim enotam, ki se usposabljajo v okviru misije EUTM Mozambique, vključno z nujnim ukrepom za zagotovitev najnujnejše opreme in blaga, potrebnih za ustrezno usposabljanje dveh mozambiških čet, ki naj bi se prvi usposabljali v okviru misije EUTM Mozambik.
                  
               
                     (5)
                  
                  
                     Ministrica za zunanje zadeve Republike Mozambik je v svojem dopisu z dne 27. avgusta 2021, naslovljenem na visokega predstavnika Unije za zunanje zadeve in varnostno politiko (v nadaljnjem besedilu: visoki predstavnik), Unijo pozvala, naj zagotovi opremo, ki ni zasnovana za uporabo smrtonosne sile, in blago vsem mozambiškim četam, ki se bodo usposabljale v okviru EUTM Mozambik.
                  
               
                     (6)
                  
                  
                     Ti ukrepi pomoči se bodo izvajali ob upoštevanju načel in zahtev iz Sklepa (SZVP) 2021/509 ter zlasti skladno s Skupnim stališčem Sveta 2008/944/SZVP (3) in v skladu s pravili za izvrševanje prihodkov in odhodkov, ki se financirajo v okviru Instrumenta.
                  
               
                     (7)
                  
                  
                     Svet ponovno potrjuje svojo odločenost, da bo varoval, spodbujal in uresničeval človekove pravice, temeljne svoboščine in demokratična načela ter krepil pravno državo in dobro upravljanje v skladu z Ustanovno listino Združenih narodov, Splošno deklaracijo človekovih pravic in mednarodnim pravom, zlasti mednarodnim pravom o človekovih pravicah in mednarodnim humanitarnim pravom –
                  
               SPREJEL NASLEDNJI SKLEP:
         
            Člen 1
            Vzpostavitev, cilji, področje uporabe in trajanje
            
               1.   Vzpostavi se ukrep pomoči v korist Republike Mozambik (v nadaljnjem besedilu: upravičenka), ki se financira v okviru Evropskega mirovnega instrumenta (v nadaljnjem besedilu: ukrep pomoči).
            
            
               2.   Cilj ukrepa pomoči je podpreti krepitev zmogljivosti in razmestitev enot mozambiških oboroženih sil, ki se bodo usposabljale v okviru misije EUTM Mozambik, da se tem enotam omogoči, da razvijejo potrebne trajnostne zmogljivosti za ponovno vzpostavitev varnosti in zaščite v mozambiški severni provinci Cabo Delgado, s čimer se omogoči prisotnost odgovornih organov kazenskega pregona, ki so podvrženi pravni državi, da bi se zaščitilo civilno prebivalstvo, pa tudi za vrnitev odgovornih državnih struktur, ki opravljajo svoje storitve v Cabu Delgadu.
            
            
               3.   Za dosego cilja iz odstavka 2 se z ukrepom pomoči financira dobava naslednje oprem, ki ni zasnovana za uporabo smrtonosne sile, in blaga za mozambiške enote iz navedenega odstavka:
               
                           (a)
                        
                        
                           individualna oprema za vojake;
                        
                     
                           (b)
                        
                        
                           skupna oprema na ravni čete;
                        
                     
                           (c)
                        
                        
                           kopenska in amfibijska prevozna sredstva;
                        
                     
                           (d)
                        
                        
                           tehnične naprave in
                        
                     
                           (e)
                        
                        
                           terenska bolnišnica.
                        
                     
            
               4.   Ukrep pomoči traja 30 mesecev od datuma sklenitve pogodbe med upraviteljem za ukrepe pomoči, ki deluje kot odredbodajalec, in subjektom iz člena 4(2) v skladu s členom 32(2), točka (a), Sklepa (SZVP) 2021/509.
            
         
         
            Člen 2
            Finančna ureditev
            
               1.   Referenčni finančni znesek za kritje odhodkov, povezanih z ukrepom pomoči, znaša 40 000 000 EUR.
            
            
               2.   Vsi odhodki se upravljajo v skladu s Sklepom (SZVP) 2021/509 in pravili za izvrševanje prihodkov in odhodkov, ki se financirajo v okviru Instrumenta.
            
         
         
            Člen 3
            Dogovori z upravičenko
            
               1.   Visoki predstavnik z upravičenko sklene potrebne dogovore za zagotovitev, da ta spoštuje zahteve in pogoje, določene s tem sklepom, kar je pogoj za zagotavljanje podpore v okviru ukrepa pomoči, pa tudi z nujnim ukrepom, ki ga je Svet odobril 30. julija 2021.
            
            
               2.   Dogovori iz odstavka 1 vključujejo določbe, ki upravičenko zavezujejo, da zagotovi:
               
                           (a)
                        
                        
                           skladnost enot mozambiških oboroženih sil, ki se usposabljajo v okviru misije EUTM Mozambique, z ustreznim mednarodnim pravom, zlasti mednarodnim pravom o človekovih pravicah in mednarodnim humanitarnim pravom;
                        
                     
                           (b)
                        
                        
                           pravilno in učinkovito rabo vseh sredstev, dodeljenih v okviru ukrepa pomoči, za namene, za katere so bila zagotovljena;
                        
                     
                           (c)
                        
                        
                           zadostno vzdrževanje vseh sredstev, zagotovljenih v okviru ukrepa pomoči, da se zagotovi njihova uporabnost in operativna razpoložljivost v njihovem življenjskem ciklu;
                        
                     
                           (d)
                        
                        
                           da vsa sredstva, zagotovljena v okviru ukrepa pomoči, ob koncu svojega življenjskega cikla ne bodo izgubljena ali brez privolitve Odbora Instrumenta, ustanovljenega na podlagi Sklepa (SZVP) 2021/509, prenesena osebam ali subjektom, ki niso opredeljeni v navedenih dogovorih.
                        
                     
            
               3.   Dogovori iz odstavka 1 vključujejo določbe o začasni ustavitvi in prenehanju podpore v okviru ukrepa pomoči, če se ugotovi, da upravičenka krši obveznosti iz odstavka 2.
            
         
         
            Člen 4
            Izvajanje
            
               1.   Visoki predstavnik je odgovoren za zagotavljanje, da se ta sklep izvaja v skladu s Sklepom (SZVP) 2021/509 in pravili za izvrševanje prihodkov in odhodkov, ki se financirajo v okviru Instrumenta, ter skladno z integriranim metodološkim okvirom za ocenjevanje in opredelitev potrebnih ukrepov in kontrol za ukrepe pomoči v okviru Instrumenta.
            
            
               2.   Dejavnosti iz člena 1(3) izvaja Ministrstvo za obrambo Portugalske republike.
            
         
         
            Člen 5
            Spremljanje, kontrola in ocenjevanje
            
               1.   Visoki predstavnik zagotovi, da se spremlja, ali upravičenka spoštuje obveznosti, določene v skladu s členom 3. To spremljanje omogoča seznanjenost s kontekstom in tveganjem kršitev obveznosti, določenih v skladu s členom 3, ter prispeva k preprečevanju takih kršitev, vključno s kršitvami mednarodnega prava o človekovih pravicah in mednarodnega humanitarnega prava ter dejanji spolnega nasilja in nasilja na podlagi spola s strani enot mozambiških oboroženih sil, ki prejemajo podporo v okviru ukrepa pomoči.
            
            
               2.   Kontrola opreme in blaga po odpremi se organizira na naslednji način:
               
                           (a)
                        
                        
                           preverjanje dostave, pri čemer sile končnega uporabnika po prenosu lastništva podpišejo potrdila o dostavi;
                        
                     
                           (b)
                        
                        
                           poročanje o inventarju, pri čemer upravičenka vsako leto poroča o inventarju določenih sredstev; poročanje se nadaljuje, dokler Politični in varnostni odbor (PVO) ne presodi, da ni več potrebno;
                        
                     
                           (c)
                        
                        
                           kontrola na kraju samem, pri čemer upravičenka na zahtevo visokega predstavnika omogoči, da se izvede kontrola na kraju samem.
                        
                     
            
               3.   Visoki predstavnik opravi oceno, v obliki prve ocene ukrepa pomoči, šest mesecev po napotitvi prvih dveh čet, usposobljenih v okviru misije EUTM Mozambik, v regijo Cabo Delgado. To bo vključevalo obiske na kraju samem, da se preverita oprema in blago, ki sta bila dobavljena v okviru ukrepa pomoči, ali kakršne koli druge učinkovite oblike neodvisno posredovanih informacij. Končna ocena se opravi po dokončni dobavi opreme v okviru ukrepa pomoči.
            
         
         
            Člen 6
            Poročanje
            V obdobju izvajanja visoki predstavnik PVO predloži šestmesečna poročila o izvajanju ukrepa pomoči v skladu s členom 63 Sklepa (SZVP) 2021/509. Upravitelj za ukrepe pomoči redno obvešča Odbor Instrumenta, ustanovljen s Sklepom (SZVP) 2021/509, o izvrševanju prihodkov in odhodkov v skladu s členom 38 navedenega sklepa, tudi z obveščanjem o udeleženih dobaviteljih in podizvajalcih.
         
         
            Člen 7
            Začasna ustavitev in prenehanje
            PVO lahko v skladu s členom 64 Sklepa (SZVP) 2021/509 odloči, da se v celoti ali delno začasno ustavi izvajanje ukrepa pomoči.
            PVO lahko tudi priporoči, da Svet odloči, da ukrep pomoči preneha.
         
         
            Člen 8
            Začetek veljavnosti
            Ta sklep začne veljati na dan sprejetja.
         
         
            V Bruslju, 19. novembra 2021
            
               
                  Za Svet
               
               
                  predsednik
               
               J. BORRELL FONTELLES
            
         
         
            (1)  Sklep Sveta (SZVP) 2021/509 z dne 22. marca 2021 o vzpostavitvi Evropskega mirovnega instrumenta in razveljavitvi Sklepa (SZVP) 2015/528 (UL L 102, 24.3.2021, str. 14).
         
            (2)  Sklep Sveta (SZVP) 2021/1143 z dne 12. julija 2021 o misiji Evropske unije za vojaško usposabljanje v Mozambiku (EUTM Mozambique) (UL L 247, 13.7.2021, str. 93).
         
            (3)  Skupno stališče Sveta 2008/944/SZVP z dne 8. decembra 2008 ki opredeljuje skupna pravila glede nadzora izvoza vojaške tehnologije in opreme (UL L 335, 13.12.2008, str. 99).